En brand totalskadede et sommerhus fra ende til anden, men det kunne være endt meget værre. Flammerne stod op af skorstenen, da en forbipasserende tilkaldte Nordjyllands Beredskab lørdag klokken 11:51. - Sommerhuset i Hirtshals ligger tæt på et hotel,  så der er godt befolket og heldigvis blevet opdaget, oplyser indsatsleder ved Nordjyllands Beredskab, Dennis Møller Hovn. De første enheder, der nåede frem til sommerhuset, kunne hurtigt konkludere, at flammerne havde godt fat i huset. Beredskabets første og vigtigste var derfor at afgrænse flammerne, så de ikke spredte sig til klitterne. Lykkedes det ikke, kunne det få fatale konsekvenser og udvikle sig til en større naturbrand. Huset reddes - og dog De udsendte enheder måtte dog sande, at opgaven var for omfattende, og der derfor var brug for at tilkalde yderligere assistance. Fire enheder skulle der til, hvor både vind og vejr besværliggjorde indsatsen - og uden en indkørsel til boligen, var beredskabet nødt til at holde på en parkeringsplads længere oppe på klitterne for at komme til. Til sidst lykkedes det dog Nordjyllands Beredskab at slukke branden og redde resterne af det, der engang var et velfungerende sommerhus. - Huset er brandt, ilden er gået igennem noget af træfacaden, og det kan ikke bare fikses. Huset skal formentlig bygges op igen fra nyt, fortæller indsatsleder ved Nordjyllands Beredskab, Dennis Møller Hovn, til TV2 Nord. De sidste enheder forlod sommerhusområdet klokken 14, hvorefter skadeservice dækkede området af, således det ikke længere er muligt at tilgå boligen, før politiets teknikere har undersøgt stedet for senere at kunne fastslå en mulig brandårsag.

Opsummering:
Boligen stod tom, da branden brød ud, og man har således ikke kunne fastslå en brandårsag.